Torihotellin aidatulla työmaa-alueella on tehty kaukolämmön siirtotöitä viime vuonna mutta ei vielä mitään muuta. Kuva: Jukka-Pekka Moilanen

Huoneiden määrä saattaa olla muuttumassa, mikä lisää hankkeen rakennuslupaprosesseja.

Oulu

Toimettomana torinrannassa seisseellä torihotellin työmaalla saattavat sittenkin alkaa työt, kenties jo toukokuussa. Oulun kaupungin yhdyskuntajohtaja Matti Matinheikki kertoi Oulun kaupunginvaltuuston kokouksessa maanantaina katsauksen Oulussa meneillään olevien hankkeiden tilanteesta.

– Oletamme torihotellin rakennustöiden alkavan tuolla alueella toukokuussa tänä vuonna, Matinheikki valisti kaupunginvaltuutettuja.

Matkassa on kuitenkin ennen sitä pari muttaa. Ensin hotellin rakentajan MGP Services Oy:n pitää hakea työmaa-alueen sijoituslupa tämän kuukauden aikana. Lisäksi Matinheikki kertoi saaneensa ennakkotietoa, että hotellihuoneiden lukumääräjakautuma voi olla muuttumassa.

– Jos näin on, rakennusvalvonnan joutuu ottamaan kantaa muutossuunnitelmiin. Se merkitsee poikkeamisluvan hakemista ja sen pohjalta myönnettävää rakennuslupaa, Matinheikki kertoi.

Alun perin torihotellin yrittäjä haki lupaa viisikerroksiseen noin 178-huoneiseen hotelliin, mutta sitä kaupunki ei myöntänyt. Uudessa poikkeuslupahakemuksessa kerroslukua madallettiin neljään, ja lupa heltisi. Voimassa olevassa rakennusluvassa huoneiden määrä on 129.

Torihotellin aidatulla työmaa-alueella on tehty kaukolämmön siirtotöitä viime vuonna mutta ei vielä mitään muuta.

Vieressä sijaitseva Oulun kauppahalli suljettiin loppuvuonna remontin takia, mutta sielläkään eivät ole työt päässeet alkamaan. Oulun kaupungin rakennuslautakunta ei hyväksynyt rakennuslupaa talotekniselle perusparannukselle ja laajennukselle vaan palautti asian valmisteltavaksi. Uudelleen valmisteltu hakemus on lautakunnan käsittelyssä keskiviikkona.

Kolmas lähellä sijaitseva iso hanke torinrannassa on Töölö Urbanin Kiikeliin suunnittelema Oulu Allas Sea Pool -merikylpylä. Seuraavaksi kaupungin on määrä tehdä Töölö Urbanin kanssa vuokrasopimus kylpylän tonteista sekä vesialueen käyttösopimus veden päälle tehtävistä allasrakennelmista.

– Noita sopimuksia ei ole vielä tehty, eikä myöskään rakennuslupaa hankkeelle ole myönnetty. Sitten kun nuo asiat ovat kunnossa, kaupunki voi alkaa tehdä tarvittavia teknisiä töitä, kuten aittojen siirtoa ja muuntamon purkamista, Matinheikki sanoo.

Kaleva kertoi viime viikolla, että kaupunki siirtää pois Kiikelissä toimineen polttoaineen jakelupisteen veneilijöille jo keväällä, koska se on riskitön kylpylän esivalmistelutoimi. Veneilijöiden polttoaineasema on tulevana kesänä Kellon Kiviniemen huvivenesatamassa.

Näyttävin hanke samalla alueella on Vänmannin saareen teatteritalon taakse suunniteltava Terwa Toweriksi nimetty tornihotellirakennus.

Kaupunginhallituksen päättämä suunnitteluvaraus on voimassa vuoden 2022 huhtikuulle saakka. Kaupungille on tullut kaavahakemus tornin takana olevilta YIT Talolta, Terwa Kiinteistökehitykseltä ja Terwa Managementilta, ja kaavaprosessin arvioidan vievän puolitoista vuotta.

– Hanke on ilmoittanut, että kokonaisuus voisi valmistua vuonna 2023, Matinheikki sanoi.